هلمند کې پر ۲۱۵ میوند قول اردو وسله وال ډله ییز برید
په هلمند کې پر ښوراب پوځي اډه او د ميوند قول اوردو په مرکز کې وسله والو د پوځ بې وسلې سرتېري يرغمل کړي.
د یاد برید په اړه تر دا مهاله بېلابېلا راپورونه ورکړل شوي دي. د افغانستان دفاع وزارت نن جمعه برید تائید کړ او رسنیو ته په یوې لېږل شوې اعلامیه کې وویل چې ۱۲ تنو وسله والو د شپې دوې بجې پر ښوراب پوځي اډه یو پېچلی برید کړی دی. دفاع وزارت وویل چې په دغه برید کې ۴ بریدګر وژل شوي خو زیاته کړې ده چې پاتې بریدګر د افغان سرتېرو لخوا محاصره شوي او جګړه لا هم دوام لري. دفاع وزارت همدارنګه ویلي و چې جګړه کې تلفات اوښتي خو کره شمیر یې نه و ښودلی. خو په سیمه کې یو شمېر امنیتي سرچینې بیا وايي چې په دغه برید کې د ګارنېزون د قومندان ډګرول معراج په ګډون ۱۹ افغان سرتېري وژل شوي‌ او څلور تنه نور ټپیان شوي دي. دغه سرچینې بیا له امریکا غږ سره خبرو کې د حمله کوونکو شمیر ۷ تنه ښودلی او زیاته کړې وه چې د اوه واړو په وژلو سره برید پای ته رسېدلی دی. پر همدې مهال د هلمند ولایت مطبوعاتي دفتر بیا د حمله کوونکو شمیر ۹ تنه ښودلی دی او زیاته کړې ده چې ټول افغان سرتېرو لخوا وژل شوي دي. د هلمند مطبوعاتي دفتر په دغه برید کې د ۲۱۵ میوند قول اردو د ګارنېزیون د قوماندان ډګروال معراج د وژلو اوازې هم رد کړې. خو د ورځې په وروستیو کې یوې بلې امنیتي‌ سرچینې بیا امریکا غږ ته وویل چې په هلمند کې پر ښوراب پوځي اډه او د ميوند پر قول اودو د وسله والو برید دوام لري او زیاته یې کړه چې وسله والو د پوځ بې وسلې سرتېري يرغمل کړي دي. دغه سرچینه چې نه یې غوښتل نوم او غږ یې خپور شي وويل چې د وسله والو بريد کونکو شمېر تر رسمي اعلان شويو شمېرو زيات دی. سرچينه زياته وي چي د ځانمرګو او وسله والو شمېر تر ۱۵ تنو هم اوړي. سرچینه دغه راز وايي چې په بريد کې د ملي اوردو د وژل شويو سرتېرو شمېر هم تر ۲۵ تنو اوښتی او زيات تلفات په طعام خانه، د وسايطو د ترميم په ورکشاپ او نظام قره ول کې اوښتي چې د پوځ په يونيفورم سمبال وسله والو بريد کوونکو پرې ډزي کړي. له بل پلوه وسله والو د ملي اوردو يو شمېر هغه سرتيري چې وسلې ورسره نه وې او د جمعې د ورځي رخصتي ته يې تياری نيوه هم وسله والو بريد کوونکو يرغمل کړي دي. سرچینه وايي، باران او طوفاني هوا د تصفيې عمليات ستونزمن کړي، خو د کمانډو ځواکونه د ځمکې او هوا له لارې د پاتې وسله والو د ختمولو او د پوځ د يرغمل شويو سرتېرو د خلاصون هڅه کوي. دا پر ښوراب پوځي اډه د وسله والو طالبانو دوهم ډله ییز برید دی، طالبانو‌ په ۱۳۹۳ کال کې پر دغه اډه ډله ییز د ۲۱۵ میوند قول اوردو قومنداني په ښوراب پوځي اډه کې ده چې د هلمند او نیمروز ولایتونو د امنیت مسئولیت په غاړه لري. ښوراب د هلمند په شمال کې د واشېر ولسوالۍ په اړوند سیمه کې د کندهار – هرات پر لویه لار موقعیت لري. بلي خواته وسله والو طالبانو هم رسنیو ته په یوه لیږل شوي بیان کې د یاد برید مسئولیت په غاړه اخیستی او زیاته کړې يې ده چې افغان او بهرنیو ځواکونو ته يې ګڼه مرګ ژوبله اړولې. طالبانو ویلي چې د دوی کسان لا هم جګړه کوي. وسله وال طالبان پر داسې مهال دغه برید کوي چې په دې وروستیو کې د سولې هڅې زیاتي شوي او په قطر کې د طالبانو او امریکايي استازو ترمنځ د سولې اړوند پنځم پړاو مذاکرات دوام لري. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي